**פרוטוקול הוועדה המרכזית, תאריך: 04.07.2021**

**הנדון: עררים בנושא משקיפים – דיון טלפוני**

**נוכחים:**

יו''ר הועדה - השופטת בדימוס, ד''ר בלהה כהנא

חבר הועדה ומ''מ היו''ר - אליסף פרץ, מנהל אגף חברה ונוער

חבר הועדה - מושיק אטיק, מנהל מחוז ירושלים, החברה למתנ"סים

מזל נסימי, מנהלת מערך הבחירות למנהלים הקהילתיים

**מהלך הדברים**

1. הוועדה דנה בערערם של נורית אופנהיימר, דור לוי, איתמר שוורץ ודוד עזרא בעניין המשקיפים.

לאור הטענות שהועלו בערר הוועדה המרכזית רואה לנכון להבהיר את סמכויותיו של המשקיף. הוועדה מאמצת את הוראות סמכויות המשקיף על פי הוראת הכנסת לבחירות הכלליות. המשקיף יכול:

1. להוסיף בפרוטוקול ועדת הקלפי את הערותיו העובדתיות, הנוגעות לפעולות הוועדה. את ההערות ירשום חבר ועדת הקלפי בפרוטוקול במקום המיועד לכך, והמשקיף שביקש את הרישום יאשר אותו בחתימת ידו.
2. לצרף את ההערות לפרוטוקול במסמך נפרד, חתום על-ידו, במקום רישום ההערות בפרוטוקול הוועדה.
3. בשונה מבחירות עם פתקים, מכיוון שהמערכת דיגיטלית, המשקיף אינו רשאי לעבור את הפרגוד ולבדוק את עמדת ההצבעה.

בנוסף, הוועדה המרכזית סומכת את ידיה על החלטת הוועדה המקצועית כי כל מועמד רשאי להציב משקיף מטעמו באיזור הבחירה בו הוא מתמודד, בהינתן הרשמה מראש. החלטה זו נשענת על העובדה כי אנו נמצאים בזמן קורונה, בו יש בעייתיות בהתקהלות גדולה במבנה קטן, ויש מספר רב של משקיפים בכל אזור בחירה. לכן, בלתי אפשרי לאפשר למועמדים להציב משקיפים בכל אזורי הבחירה של שכונתם מפאת העומס שיווצר בכל קלפי.

מכאן שהוועדה המרכזית דוחה את הערר ומשאירה את ההחלטה בעינה.

בעניין הבקשה לאשר צילום בקלפי במקרה חריג, הועדה מחליטה כי במקרה כזה המשקיף יפנה את תשומת ליבו של יו''ר ועדת הקלפי והיו''ר בלבד יהיה רשאי לבצע את הצילום.

**החלטה: הוועדה המרכזית משאירה את החלטת ועדת הבחירות המקצועית בעינה.**

כותב הפרוטוקול – יובל הרוש.